**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона је члан 97. став 1. тачка 7) Устава Републике Србије, којим је утврђено да Република Србија уређује својинске и облигационе односе и заштиту свих облика својине.

**II. РАЗЛОЗИ ЗА ДОНОШЕЊЕ ЗАКОНА**

Након једногодишње примене Закона о железници („Службени гласник РС”, брoj 41/18), а у циљу праћења ефеката решења њиховог спровођења Министарствo грађевинарства, саобраћаја и инфраструктуре покренуо је иницијативу за изменама и допунама наведеног закона, ради његовог унапређења. У складу са наведеном иницијативом, затражена су мишљења и предлози свих релевантних учесника на железничком тржишту у Републици Србији. Пре израде радне верзије Предлога закона o изменама и допунама Закона о железници предлози везани за унапређење Закона о железници добијени су од Дирекције за железнице, „Инфраструктура железнице Србије” а.д, Центра за истраживање несрећа у саобраћају, „Електропривреде Србије” и „Србија Воза” а.д.

Достављени предлози за измене и допуне Закона о железници су се односили на дефинисање различитих појмова и прецизирање појединих одредби закона када су у питању елементи железничке инфраструктуре, дужности управљача инфраструктуре, поступање у случају измена и допуна Изјаве о мрежи, измена одређених рокова, поступање у случају измене цена приступа железничкој инфраструктури и цена приступа услужним објектима којима управља управљач инфраструктуре, усаглашавање терминологије, решавања потешкоћа ради заштите инфраструктурног појаса који се појављују у пракси и др.

Имајући у виду предмет овог закона, исти је од нарочитог значаја за функционисање путничког и теретног железничког саобраћаја у Републици Србији и из тог разлога неопходно је да све одредбе закона буду прецизно утврђене како не би биле подложне различитом тумачењу.

Наведеним Предлогом закона спроводи се даљи поступак усклађивања са правним тековинама Европске уније, односно Уредбом (ЕЗ) бр. 1371/2007 Европског парламента и Савета од 23. октобра 2007. о правима и обавезама путника у железничком саобраћају, Уредбом (ЕЗ) број 1370/2007 Европског парламента и Савета од 23. октобра 2007. године о обавези јавног превоза путника у друмском и железничком саобраћају и Директивом (ЕУ) бр. 2012/34 Европског парламента и Савета од 21. новембра 2012. године којом се успоставља јединствено европско железничко подручје.

Поред тога, Предлогом закона врши се усклађивање са Законом о путевима („Службени гласник РС”, бр. 41/18 и 95/18 – др. закон) и Предлогом закона о изменама и допунама Закона о уговорима о превозу у железничком саобраћају, као и отклањају недостаци текста Закона који су техничке природе.

Предлогом закона предвиђено је изузеће одредби закона кojимa сe урeђуjе приступ жeлeзничкој инфраструктури и услугама, обрачун цена приступа о додела капацитета железничке инфраструктуре када су у питању туристичко-музејске железнице имајући у виду да су оне издвојене од осталих пруга.

Такође, овим Предлогом закона се прецизирају надлежности Дирекције за железнице.

**III.** **ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Чланом 1. Предлога закона предложена је измена члана 2. став 1, тачка 5) прецизирањем дефиниције појма „јединствена карта” и тачка 59) проширењем и прецизирањем дефиниције појма „резервације”.

После тачке 61) додаје се тачка 61а), којом се дефинише појам „теретни терминал“.

Чланом 2. Предлога закона врше се измене у члану 4 став 1 тачка 10) тако што се после речи: „зграде” додају се речи: „или делови зграда” ради потпунијег дефинисања.

Чланом 3. Предлога закона предвиђено је изузеће за туристичко - музејске железнице у члану 5. и измењено је прописана обавеза за доношењем подзаконског акта.

Чланом 4. Предлога закона прецизира се дужност управљача инфраструктуре предвиђена чланом 10.

Чланом 5. Предлога закона врше се измене у члану 17. којима се проширује обавеза доступности Изјаве о мрежи заинтересованим странама.

Чланом 6. Предлога закона врше се измене у члану 19. став 4. тако што се рок за закључивање уговора пре почетка примене новог реда вожње скраћује са два месеца на месец дана.

Чланом 7. Предлога закона предложена је измена у члану 20. став 7. тако што се дефинише поступак измене цене приступа јавној железничкој инфраструктури.

Чланом 8. Предлога закона предложена је измена у члану 23. став 6. тако што је исти допуњен могућношћу да Дирекција може спровести поједностављену контролу обрачуна цене приступа и цене приступа колосецима који повезују са услужним објектима.

Чланом 9. Предлога закона предложена је измена члана 26. став 2. тачка 3) подтачка (9) тако што се реч: „опасне” у првој алинеји брише .

Чланом 10. Предлога закона предлаже се измена у члану 34. ст. 3. и 11. тако што се мењају рокови и усклађује терминологија.

Чланом 11. Предлога закона мењају се називи и садржина члана 53. ради утврђивања јавног интереса и члана 54. ради утврђивања експропријације, административног преноса и непотпуне експропријације непокретности за потребе јавне железничке инфраструктуре.

Чланом 12. Предлога закона мења се члан 57. прецизирањем појма „радови на ванредном одржавању“.

Чланом 13. Предлога закона мења се члан 64. додавањем новог става 2. којим се дефинише отварање и коришћење путних прелаза са ограниченим роком функционисања.

Чланом 14. Предлога закона предлаже се измена члана 73. додавањем става 4 којим се прецизира поступање Републичког инспектора за саобраћај ако не може из објективних разлога наложити власнику, односно држаоцу хитно отклањање неправилности, као и навођењем примера објективних разлога.

Чланом 15. Предлога закона предлаже се измена члана 76. којом се предвиђа уређивање посебним законом градске железнице, односно лаких шинских система и метроа.

Чланом 16. Предлога закона у члану 77. додају се ст. 12 и 13. који се односе на плаћање и висину таксе.

Чланом 17. Предлога закона врши се измена у члану 81. у ст. 9. и 10. тако што се усклађује терминологија.

Чланом 18. Предлога закона у члану 83. после става 14. додаје се нови став који се односи на поступак одузимања лиценце од стране Дирекције.

Чланом 19. Предлога закона у члану 93. став 2. тач. 4) и 6) врши се проширивање обавезе одржавања чистоће и на станичне просторије и детаљније регулисање поступка рекламације.

Чланом 20. Предлога закона после члана 97. додаје се нови члан 97а са новим називом, који се односи на одређивање авансног износа у случају повреде или смрти путника.

Чланом 21. Предлога закона после члана 99. додаје се нови члан 99а са новим називом, који се односи на приступ превозу железницом особама са инвалидитетом и особама са смањеном покретљивошћу.

Чланом 22. Предлога закона после члана 100. додају се чл. 100а, 100б и 100в, који се односе на дефинисање поступака и услова за пружање помоћи на железничкој станици особама са инвалидитетом и особама са смањеном покретљивошћу.

Чланом 23. Предлога закона у члану 110. врше се проширивање обухвата превоза од општег интереса у железничком саобраћају.

Чланом 24. Предлога закона у члану 112. после става 3. додаје се нови став 4. којим се дефинише начин обрачуна и пружања надокнаде за обавезу јавног превоза.

Чланом 25. Предлога закона у члану 114. после става 4. додаје се нов став 5. који се односи на проширивање непосредног додељивања уговора о обавези јавног превоза под одређеним условима.

Чланом 26. Предлога закона у члану 117. после става 3. додају се ст. 4-6. којима се детаљније регулишу трошкови извршења обавезе јавног превоза.

Чланом 27. Предлога закона у члану 121. после става 11. додају се ст. 12. и 13. који се односе на обавезу да се обезбеди приступ пословним просторијама и пословној документацији овлашћеним лицима Дирекције.

Чланом 28. Предлога закона у члану 122. после става 1. додају се ст. 2. и 3. који се односе на приступ овлашћеним лицима Дирекције пословним просторијама и пословној документацији.

Чланом 29. Предлога закона у члану 123. после става 2. додају се ст. 3. и 4. који се односе на обавезу да се обезбеди приступ овлашћеним лицима Дирекције железничкој станици и возним средствима.

Чланом 30. Предлога закона мења се члан 132 став 1. тачка 11) тако што се проширују права и дужности Инспектора при вршењу инспекцијског надзора у смислу провере да ли су кола уврштена у воз технички исправна, као и да ли је остварена ефикасна заштита људи, имовине и животне средине у складу са прописима.

Чланом 31. Предлога закона врши се правнотехничка редакција у члану 138. став 1. после речи „жалба“ додаје се реч „министру”.

Чланом 32. Предлога закона се у члану 140. став 1, додају се тач. 10а), 46а), 46б) и 46в), 49а), 49б) и 49в) којима се дефинишу нове врсте прекршаја а бришу се тач. 11)-13).

Чланом 33. Предлога закона предвиђа се рок за доношење подзаконских акта за извршавање овог закона.

Чланом 34. Предлога закона дефинише се да даном ступања на снагу овог закона престаје да важи Правилник о садржини и форми Изјаве о мрежи („Службени гласник РС”, број 97/13).

Чланом 35. Предлога закона одређује се ступање на снагу овог закона.

**IV. ФИНАНСИЈСКА СРЕДСТАВА ПОТРЕБНА ЗА СПРОВОЂЕЊЕ ЗАКОНА**

За примену овог закона није потребно обезбедити средства у буџету Републике Србије.